Vyhodnotenie realizácie Opatrení vlády SR na realizáciu Koncepcie nového spôsobu financovania ochrany životného prostredia

I.	Opatrenia, vyplývajúce zo schválených uznesení vlády SR a právnych predpisov

1.	Zabezpečiť  monitorovanie  zložiek životného  prostredia  v  zmysle uznesenia vlády SR č. 7/2000 a to predovšetkým v oblasti kvality ovzdušia, vody, atmosféry, pôdy, potravín a lesov a  nárokovať  na tieto činnosti finančné prostriedky  vo výške, uvedenej  v prílohe č. 2, 3 k uzneseniu vlády SR  č. 664/2000.

Zodpovedá: MŽP SR a  MP SR 
Termín: 2000 – 2005

       Plnenie: Na plnenie úlohy bolo zo štátneho rozpočtu nárokovaných 233,89 mil. Sk, pridelených bolo 162,83 mil. Sk, z toho na základe uznesenia vlády č. 664/2000 83,0 mil. Sk. Disponibilné finančné prostriedky budú využité na financovanie prioritných úloh v oblasti budovania jednotlivých čiastkových monitorovacích systémov. Podrobná informácia o postupe realizácie monitorovacieho systému životného prostredia a integrovaného informačného systému o životnom prostredí je každoročne predkladaná na rokovanie vlády SR.

       Úloha sa plní priebežne.

2.  	Pri návrhu štátneho rozpočtu uplatňovať požiadavky na realizáciu úloh Akčného  plánu pre dopravu a   životného prostredie, schváleného uznesením vlády č. 102/1999 vo výške, uvedenej v prílohe č. 2, 3 k uzneseniu vlády SR č. 664/2000.

Zodpovedá:  MŽP SR, MDPT SR,
                     MV SR,  MPSVR SR,
                     MZ SR, MH SR, MŠ SR
                      a  ŠÚ SR 
Termín: 2000 – 2008

Plnenie:  Pri príprave štátneho rozpočtu na rok 2002 na relizáciu úloh Akčného plánu pre dopravu a životné prostredie, boli uplatňované finančné prostriedky v celkovej výške 1,74 mil. Sk.  Uplatňovaný finančný nárok pre jednotlivé rozpočtové kapitoly bol zo strany MF SR akceptovaný len čiastočne a to vo výške 1,2 mil. Sk (MDPT SR). Uvedená čiastka je vyčlenená v rámci  programu VTR na relizáciu projektov, týkajúcich sa monitoringu životného prostredia, zhodnotenia a implementácie princípov trvalo udržateľného rozvoja v doprave a podmienok realizácie širšieho uplatnenia mobility a rozvoja nemotorovej dopravy. 
       
Úloha sa plní priebežne.

  3. Pri návrhu   štátneho   rozpočtu  uplatňovať požiadavku 10,0 mil. Sk ročne pre podporu   zavádzania systémov environmentálneho manažmentu a auditu v malých a stredných  podnikoch

Zodpovedá: MŽP SR  
Termín: 2000 – 2005

       Plnenie:  Schválený rozpočet kapitoly MŽP SR na rok 2002 nevytvoril priestor na finančné zabezpečenie tohoto opatrenia. Podpora zavádzania systémov environmentálneho manažmentu a auditu v malých a stredných podnikoch je zabezpečovaná v roku 2002 v rámci PHARE Twinning projektu č. SR/IB/EN/01 .

     Úloha sa plní priebežne.

4.	Pri návrhu štátneho rozpočtu uplatňovať požiadavku 10,0 mil. Sk ročne  pre rozvoj Národného programu environmentálneho hodnotenia a označovania výrobkov.

Zodpovedá: MŽP SR 
Termín: 2000 – 2005
      
       Plnenie:  V schválenom rozpočte na rok 2002 nie sú zabezpečené finančné prostriedky na predmetné opatrenie. Úlohy, súvisiace s Národným programom environmentálneho hodnotenia a označovania výrobkov (NPEHOV), t.j. tvorba nových smerníc  pre realizáciu NPEHOV, sú zabezpečované v rámci návrhu „Programu tvorby štandardizačných predpisov v oblasti ochrany životného prostredia na rok 2002“.

       Úloha sa plní priebežne.

5.	Pri návrhu štátneho rozpočtu uplatňovať finančné nároky na realizáciu opatrení lesného hospodárstva v zmysle uznesenia vlády SR č.1112/1999 vo výške, uvedenej v prílohe č. 2, 3 k uzneseniu vlády SR č. 664/2000.

Zodpovedá: MP SR 
Termín: 2000 – 2005

Plnenie:  Z uplatňovaných finančných prostriedkov vo výške 131,4 mil. Sk, potrebných na realizáciu opatrení v rámci NEAP II, neboli pre lesné hospodárstvo pridelené žiadne finančné prostriedky zo štátneho rozpočtu. Požiadavky na finančné prostriedky zo ŠR boli na rok 2002 akceptované čiastočne iba na čiastkový monitoring lesov (zahrnuté v opatrení I/1). V dôsledku nedostatku finančných prostriedkov  na realizáciu opatrení v lesnom hospodárstve nebude možné zabezpečiť v požadovanom rozsahu obhospodarovanie drobných vodných tokov, integrovanú ochranu lesov a biodiverzitu lesov .

Úloha sa plní priebežne.

6.	Pri návrhu štátneho rozpočtu uplatňovať požiadavku na úhradu členského príspevku SR do programu EU SAVE II (Netechnologický program EÚ, zameraný na podporu racionálneho využívania energie a dodržanie Protokolu z Kyoto) vo výške, uvedenej v prílohe č. 2, 3 k uzneseniu vlády SR č. 664/2000.
                                                                                               
                                                                                                                  Zodpovedá: MH SR  
 Termín: 2000 – 2002

         Plnenie: Pri návrhu štátneho rozpočtu na rok 2002 boli žiadané prostriedky na program   SAVE II vo výške 4 mil. Sk. V rozpočte MH SR na rok 2002 figuruje položka pre tento program v požadovanej výške. 

         Úloha je splnená.

7.	Pri návrhu štátneho rozpočtu uplatňovať požiadavky na realizáciu úloh Akčného plánu pre implementáciu Národnej stratégie ochrany biodiverzity na Slovensku (Uznes. vlády SR č. 515/1998)   vo   výške  uvedenej  v prílohe  č.  2,  3  k   uzneseniu   vlády SR č. 664/2000.

Zodpovedá: MŽP SR, MP SR,
                   MDPT SR,  MO SR,
                   MK SR, MH SR,
                   MŠ SR a SAV
Termín: 2000 – 2010

Plnenie:   Na realizáciu Akčného plánu pre implementáciu Národnej stratégie ochrany biodiverzity na Slovensku bola zo strany dotknutých rezortov uplatňovaná požiadavka celkom 81,50 mil. Sk. Z pridelených finančných prostriedkov vo výške 40 mil. Sk MŽP SR ako ústredný orgán, zodpovedný za komplexnú realizáciu Akčného plánu pre implementáciu Národnej stratégie ochrany biodiverzity na Slovensku pre obdobie rokov 1998 – 2010, zabezpečuje riešenie prioritných úloh. Podrobná správa o realizácii a plnení úloh Akčného plánu bude predložená v júli 2002 na rokovanie vlády SR v zmysle uznesenia vlády SR č. 515 zo 4. augusta 1998.

Úloha sa plní priebežne.

8.	Pri návrhu štátneho rozpočtu uplatňovať požiadavku na úhradu majetkovej ujmy v zmysle zákona č. 83/2000 Z. z. vo výške, uvedenej v prílohe č. 2, 3 k uzneseniu vlády SR č. 664/2000.

Zodpovedá: MP SR  
Termín: 2000 – 2005

Plnenie:  Pri návrhu štátneho rozpočtu nebola Ministerstvom pôdohospodárstva SR uplatnená požiadavka na finančné prostriedky na úhradu majetkovej ujmy poľnohospodárskych užívateľov, hospodáriacich na poľnohospodárskom pôdnom fonde v území, chránenom z hľadiska ochrany prírodných liečivých zdrojov. Schválením Nariadenia vlády SR č. 24 z 19. 12. 2001 o spôsobe výpočtu a úhrady majetkovej ujmy, vzniknutej obmedzením bežného hospodárenia na pozemku, ktorý nie je vo vlastníctve štátu s účinnosťou od 01. 02. 2002 a novelizáciou zákona NR SR č. 287/1994 Z. z. o ochrane prírody a krajiny v znení zákona č. 261/2002 Z. z. o prevencii závažných priemyselných havárií a o zmene a doplnení zákonov, bude požiadavku na úhradu majetkovej ujmy zo štátneho rozpočtu uplatňovať MŽP SR.

Úloha sa plní priebežne.

II. 	Opatrenia, realizácia ktorých je nevyhnutná už v r. 2001

9.	Pri príprave návrhu štátneho rozpočtu na rok 2001 uplatňovať požiadavky na finančné prostriedky na účasť SR v programoch EÚ PHARE, ISPA, SAPARD každoročne vo výške, odvodenej z Finančných memoránd1) 

Zodpovedá: MH SR, MDPT SR, MP
      SR, MŽP SR, MVRR    SR v spolupráci s MF
                      SR
              Termín: 2000 – 2006

Plnenie:  Zodpovedné rezorty pri príprave štátneho rozpočtu uplatnili prostredníctvom Ministerstva financií SR požiadavky na finančné prostriedky vo výške „Finančných memoránd“, ktoré boli v plnej výške zabezpečené. Na spolufinancovanie programu SAPARD k 15 .02. 2002 sú v kapitole Všeobecná pokladničná správa sústredené finančné prostriedky vo výške 629 347 100,-- Sk. Vláda SR uznesením č. 22 z 10. 01. 2002 schválila „Aktualizáciu Národnej stratégie ISPA, sektor dopravy“, ktorá obsahuje aktualizovaný zoznam projektov ISPA v dopravnej infraštruktúre. MDPT SR  pripravuje projekty dopravnej infraštruktúry pri etapovitej modernizácii železničnej trate Trnava - Nové Mesto nad Váhom, výstavby diaľnice D 61 Viedenská-Prístavný most a diaľničného úseku Mengušovce-Jánovce.  Pre kapitolu MŽP SR sú v zákone o štátnom rozpočte vyčlenené finančné prostriedky na program ISPA-ŽP vo výške 327 240 tis. Sk a na program PHARE TWINNING ENV vo výške 25 902 tis. Sk, čo je v súlade s potrebou na tento rok.

     V súčasnosti bolo Európskou komisiou a vládou SR podpísaných 7 finančných memoránd pre projekty: Trenčín, Nitra, Banská Bystrica, Komárno, Technická pomoc, Martin a Zvolen v celkovej výške 96 337 785 EUR. Z toho finančné memorandum pre projekt Martin nebolo ešte podpísané vládou SR. 

      Vrámci projektu Technickej pomoci pre ISPA projekty je z alokovaných prostriedkov vo výške 1 271 760 EUR podpísaných 8 zmlúv s rámcovými kontraktormi vo výške 1 228 748 EUR pre nasledovné projekty: Topoľčany, Zvolen, Starina, Zemplín, Veľký Krtíš, Humenné, Šaľa a Žilina. Zámerom projektu je príprava prihlášok ISPA. Projekt Topoľčany bol zastavený zo strany EK, nakoľko podľa jej názoru nešlo o projekt, spadajúci medzi priority programu ISPA. Projekt Starina zastavilo MŽP SR po konzultácii s delegáciou EK v SR, ÚV SR, MF SR a MP SR, keďže predložené technické riešenie nedosahovalo celkovú výšku oprávnených nákladov 5 mil. EUR, čo je podmienkou pre financovanie z ISPA. V rámci uvedeného projektu boli doteraz vyplatené platby vo výške 745 753 EUR.

__________________
1/   pre jednotlivé programy pre príslušný rok Finančné memorandum pre PHARE,  
     Finančné  memorandum pre ISPA, Finančné memorandum pre SAPARD

V rámci ostatných projektov boli úspešne zakončené rokovania medzi konečnými príjemcami a implementačnou agentúrou k zmluve o financovaní, zakladajúcej práva a povinnosti oboch subjektov pri realizácii projektu v súlade s európskou a slovenskou legislatívou. Finančné čerpanie pre projekt Trenčín (začiatok prvého tendra) sa plánuje na júl 2002; začiatok čerpania pre projekt Banská Bystrica sa predpokladá do konca júna 2002. 

Úloha sa plní priebežne.

10. Zabezpečiť sledovanie a vykazovanie ekonomických ukazovateľov v oblasti životného prostredia, týkajúcich sa predovšetkým environmentálnych výdavkov, štruktúry ich zdrojov a účelov použitia podľa metodiky EUROSTAT-u a pri príprave návrhu štátneho rozpočtu na rok 2001 uplatňovať požiadavku 20,0 mil.Sk ročne. 

             Zodpovedá: ŠU SR          
             Termín: 2000 – 2003

       Plnenie: Plnenie úlohy nebolo možné zabezpečiť a v plnom rozsahu je ohrozené z dôvodu znižovania finančných prostriedkov zo štátneho rozpočtu, určených na štatistické zisťovanie v gestorstve Štatistického úradu SR. Keďže na plnenie tejto úlohy neboli v rokoch 2001 a 2002 pridelené žiadne finančné prostriedky zo štátneho rozpočtu, čiastočné štatistické údaje sa zabezpečujú zo zdrojov ŠÚ SR a MŽP SR.

       Úloha sa plní priebežne.

11.	Dopracovať návrh Aproximačnej stratégie pre vstup do EÚ v sektore životného   prostredia vrátane  nákladov v sektore životného prostredia, ktoré budú východiskom pre investičnú stratégiu v sektore životného prostredia pre vstup do EÚ.
			
           Zodpovedá: MŽP SR v spolupráci      s MP SR, MH SR, MZ SR a MDPT SR
							           Termín: október 2001

       Plnenie: Aproximačná stratégia pre vstup do EÚ v sektore životného prostredia vrátane nákladov v sektore životného prostredia bola predložená na rokovanie vlády SR  a schválená uznesením vlády č. 1138 zo 6. decembra 2001.
 
       Úloha je splnená.

III.	Opatrenia, realizácia ktorých vyplýva z pripravovaných koncepčných    materiálov  a právnych predpisov

12.	Pri návrhu štátneho rozpočtu  uplatňovať požiadavky na realizáciu úloh Akčného plánu pre prostredie a zdravie obyvateľstva SR.

Zodpovedá: MŽP SR                                                                             
Termín: každoročne po schválení
             		  Akčného plánu 
 
Plnenie: Schválený rozpočet na rok 2002 nevytvoril priestor na finančné zabezpečenie úloh, vyplývajúcich z Akčného plánu  pre prostredie a zdravie obyvateľov Slovenskej republiky II (NEHAP II). Realizácia príslušných úloh bude uskutočnená v rámci disponibilných finančných prostriedkov. 

Úloha sa plní priebežne.                                                               

13.	Pri návrhu štátneho rozpočtu uplatňovať požiadavky na realizáciu úloh Agroenvironmentálneho programu.  

 Zodpovedá: MP SR                                                                            
                                                                                               Termín: každoročne po nadobudnutí
           		   účinnosti programu                                                                          
        
       Plnenie: Agroenvironmentálny program zatiaľ nenadobudol účinnosť.

14. Pri návrhu štátneho rozpočtu uplatňovať požiadavky na realizáciu  činností vo vodnom hospodárstve.
 
Zodpovedá: MP SR
                                                                                              Termín: každoročne po schválení
             	           Koncepcie vodohospodárskej
             		  politiky 2005

Plnenie:  V zmysle Koncepcie vodohospodárskej politiky SR do roku 2005, ktorú schválila vláda SR uznesením č. 404 z   09. 05. 2001 a nadväzne Národná rada SR uznesením č. 1477 z 13. 06. 2001, je pre realizáciu činností vo vodnom hospodárstve do roku 2005 potrebná finančná čiastka vo výške 63 447,10 mil. Sk. Na rok 2002 bola pre vodohospodársku sekciu zo štátneho rozpočtu pridelená čiastka 616,332 mil. Sk. Tento finančný objem nepokrýva ani najnevyhnutnejšie prioritné potreby vodného hospodárstva.

       Úloha sa plní priebežne.

15.  Pri návrhu štátneho rozpočtu uplatňovať požiadavky na realizáciu Programu  podpory   vstupu nových investorov do existujúcich výrobných objektov.

Zodpovedá: MH SR
Termín: každoročne po schválení
 		  programu 

Plnenie: Pri návrhu štátneho rozpočtu na rok 2002 bola požiadavka na realizáciu Programu podpory vstupu nových investorov do existujúcich výrobných objektov uplatňovaná a riešená v rámci zákona č. 193/2001 Z. z. o podpore na zriadenie priemyselných parkov. Zo ŠR na rok 2002 bolo vyčlenených na Program podpory budovania priemyselných zón a parkov 452 mil. Sk v kapitole Všeobecná pokladničná správa.

Úloha sa plní priebežne

IV.	Opatrenia, vyplývajúce zo systému ekonomických nástrojov v životnom    prostredí a daňovej reformy

16.	Uplatniť v návrhu štátneho rozpočtu na rok 2001 kapitoly MŽP SR požiadavku 1 400 tis. Sk, z toho 700 tis. Sk mzdových prostriedkov pre štyroch zamestnancov, na zriadenie Centra ekonomiky životného prostredia Slovenskej agentúry životného prostredia a   v návrhu  štátneho rozpočtu  na  rok  2002  kapitoly  MŽP SR požiadavku 
      1 000 tis. Sk, z toho 300 tis. Sk mzdových prostriedkov pre dvoch zamestnancov. 
              
    	Zodpovedá: MŽP SR 
Termín: 2001 – 2002                                                 
    
Plnenie: V návrhu štátneho rozpočtu na rok 2002 nemohli byť uplatnené požiadavky na realizáciu tohoto opatrenia, vzhľadom na povinnosť dodržať predikciu Ministerstva financií SR pri príprave štátneho rozpočtu (priorita ukončenia rozpracovaných úloh).

Úloha sa nerealizuje.

17.	Vypracovať zoznam environmentálnych stavieb a technológií, u ktorých sa predpokladá zavedenie zrýchleného odpisovania environmentálnych investícií. 

Zodpovedá: MŽP SR v spolupráci
	        s MH SR, MP SR, MZ SR
	        a MDPT SR 
Termín: 2001

Plnenie: Problematika zavedenia zrýchleného odpisovania environmentálnych technológií odporuje princípu rovnakého zaobchádzania voči investorom, prijatého na pôde OECD. Vzhľadom na úpravy odpisovaných sadzieb v jednotlivých skupinách, sú upravené v zákone č. 561/2001 Z. z., ktorým sa mení a dopĺňa zákon č. 366/1999Z. z. o daniach z príjmu v znení neskorších predpisov, ktoré túto problematiku riešia, je úloha v súčasnom období splnená.

Úloha je splnená.

18.	V procese prípravy novelizácie zákona č. 366/1999 Z. z. zabezpečiť  stimuláciu súkromného sektora formou zrýchleného odpisovania environmentálnych technológií na základe individuálnych požiadaviek investorov environmentálnych technológií.

Zodpovedá: MF SR v spolupráci
                                   s MŽP SR, MP SR a
           MH SR
Termín:  2002

        Plnenie: Úpravy v odpisovej politike sú riešené v zákone č. 561/2001 Z. z., ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov, v §§ 26 až 33, s účinnosťou od 01.01. 2003. Odstránila sa nepružnosť odpisového systému úpravou odpisových pásiem a skrátením odpisových lehôt tak, aby sa postupnými krokmi dosiahla porovnateľná úroveň s krajinami EÚ. Riešila sa stimulácia daňovníka pri modernizácii výroby a pri zavádzaní progresívnej technológie umožnením rýchlejšie zahrnúť do daňových výdavkov odpisy hmotného majetku, čím sa zároveň vytvoril priestor pre nahradenie zastaralej techniky a technológie novou. Príslušnými ustanoveniami sa zvyšuje hranica pre zaradenie do odpisovaného hmotného majetku z 20 000 Sk na  30 000 Sk a u nehmotného majetku zo 40 000 Sk na 50 000 Sk., skracuje sa doba odpisovania hmotného majetku zatriedeného v 2. až 5. odpisovej skupine z doteraz platných 8, 15, 30, a 40 rokov na 6, 12, 20 a 30 rokov. V nadväznosti na tieto zmeny sa menia aj sadzby odpisov pri rovnomernom odpisovaní , resp. pri uplatňovaní zrýchleného odpisovania hmotného majetku (§§ 31 a 32).
     
      Úloha je splnená.

19.	V rámci systému uplatňovania ekonomických nástrojov v ochrane životného prostredia rozpracovať najmä daňové a finančné nástroje. 

Zodpovedá: MŽP SR v spolupráci
                    		        s MF SR, MP SR, MH SR
                  		        a MDPT SR
Termín: od roku 2001

Plnenie: Plnenie úlohy bolo zamerané  na zdokonaľovanie existujúcich ekonomických nástrojov, využívaných pri manažmente prírodných zdrojov, na redukciu znečistenia životného prostredia a dôkladnú prípravu  zavedenia nových nástrojov. 
 V sektore ochrany ovzdušia od roku 2001 platí osobitná poplatková povinnosť pre všetkých znečisťovateľov ovzdušia, ktorí používajú hnedé uhlie v množstve nad 30 % ročnej spotreby, majúce pôvod na území Slovenskej republiky (zákon č. 161/2001, ktorým sa mení a dpĺňa zákon č. 401/1998 Z. z. o poplatkoch za znečisťovanie ovzdušia). Stanovenie emisných kvót a možnosť ich výmeny vytvára potenciálnu možnosť rozšírenia inštrumentária ekonomických nástrojov o obchodovateľné emisné povolenia. 
Na základe splnomocňovacieho ustanovenia nového zákona č. 184/2002 o vodách a o zmene a doplnení niektorých zákonov vláda svojím nariadením ustanoví výšku platieb, poplatkov a podrobnosti súvisiace so spoplatnením užívania vôd, druh a rozsah ďalších spoplatnených vodohospodárskych služieb a výkonov (§§ 74 a 78 ). V zmysle uznesenia vlády  SR č. 1072 zo 7. novembra 2001 k návrhu  zákona o ochrane vôd a o nakladaní s vodami a o zmene a doplnení niektorých zákonov sa pripravuje zákon o spoplatňovaní za užívanie vôd s termínom predloženia  do 30. júna 2002.       
    Oblasť odpadového hospodárstva je sektorom, v ktorom sa uskutočnili najväčšie zmeny. Bol schválený nový zákon č. 223/2001 Z. z. o odpadoch a o zmene a doplnení niektorých zákonov. Týmto zákonom sa zriadil neštátny  Recyklačný fond s cieľom sústreďovania peňažných prostriedkov na podporu zberu, zhodnotenia a spracovania konkrétnych komodít  (§ 55). Zdroje fondu budú tvorené poplatkami výrobcov a dovozcov výrobkov, na ktoré sa vzťahuje zákon. Výška sadzieb platieb za jednotlivé výrobky je upravená osobitnou vyhláškou  MŽP SR č. 516/2001 Z. z. o sadzbách pre výpočet príspevku do Recyklačného fondu  k  zákonu č. 223/2001 Z. z. o odpadoch a o znení a doplnení niektorých zákonov (§ 68 ods. 3 písm. m). Príspevky do Recyklačného fondu predstavujú  alternatívu ekonomicko-finančnej stimulácie na podporu širšieho uplatňovania recyklácie. V nadväznosti na nový zákon o odpadoch nastali  zmeny, dotýkajúce sa miestnych poplatkov (užívateľských poplatkov) za zber, odvoz a zneškodňovanie komunálnych odpadov v tom zmysle, že  sa  určili  hranice sadzby tohoto poplatku, a to od 80 do 1 200 Sk za osobu a rok (§ 10 d  zákona SNR č. 544/1990 Zb. o miestnych poplatkoch v znení neskorších predpisov). 
Súčasťou plnenia predmetnej úlohy sú aj zmeny, týkajúce sa ochrany a racionálneho využívania nerastného bohatstva, ustanovené zákonom č. 558/2001 Z. z., ktorým sa mení a dopĺňa zákon č. 44/21988 Zb. o ochrane a využití nerastného bohatstva (banský zákon) v znení zákona SNR č. 498/1991 Zb. Novela zavádza platenie úhrad za uskladňovanie plynov a kvapalín v prírodných horninových štruktúrach a podzemných priestoroch  (§ 32a ods. 3), ako aj možnosť organizácie požiadať o zníženie úhrady za uskladňovanie plynov alebo kvapalín  (§ 32a  ods. 12).
Z hľadiska daňových nástrojov je úloha splnená v § 4 ods. 1 písm. f), g) a § 19 ods. 1 písm. c)  zákona č. 366/1999 Z. z. o daniach z príjmov, s účinnosťou od 01. 01. 2000 a novelou č. 466/2000 Z. z. k tomuto zákonu, s účinnosťou od 01. 01. 2001. Predmetnou úpravou je oslobodený od dane príjem z prevádzky zariadení na využitie geotermálnej energie a zariadení so združenou výrobou tepla a elektriny do inštalovaného výkonu 10 MW a z prevádzky spaľovní na spaľovanie nebezpečných odpadov, ktorý prevyšuje výdavky, súvisiace s týmto príjmom. 
MŽP SR vypracovalo materiál „Zavedenie vybraných environmentálnych daní do daňovej sústavy SR“, ktorého cieľom bolo, na základe stručnej analýzy uplatňovaných ekonomických nástrojov v oblasti životného prostredia, poskytnúť teoretický základ pre budúce práce na zavedení environmentálnej dane do daňovej sústavy SR v zmysle uvažovaných zámerov reformy daní. Materiál bol odovzdaný MF SR a MH SR.

Úloha sa plní priebežne.

20. V súvislosti s reformou daňového systému zapracovať uplatňovanie environmentálnych   aspektov do daňového systému SR. 

Zodpovedá: MF SR v spolupráci
                     s MŽP SR
Termín: od roku 2001
      
Plnenie: Environmentálne aspekty sa v daňovom systéme SR zapracovali do zákona č. 366/1999 Z. z. o daniach z príjmov v znení neskorších predpisov, s účinnosťou od 1. 1. 2000 a do novely č. 466/2000 Z. z., s účinnosťou od 1. 1. 2001 (§§ 4 ods. 1 písm. f), g) a § 19 ods. 1 písm. c)).
Z hľadiska kompetencie nepriamych daní bol 22. mája 2001, v súvislosti s aproximáciou legislatívy Slovenskej republiky s právom Európskej únie, schválený nový zákon o spotrebnej dani z minerálnych olejov, v rámci ktorého boli zapracované diferencované sadzby dane niektorých minerálnych olejov v  závislosti od obsahu olova. Ďalším stimulačným nástrojom v zákone o spotrebnej dani z minerálnych olejov je oslobodenie minerálneho oleja, vyrobeného z rastlinných tukov a olejov, tiež chemicky modifikovaných, uvedených v kapitole 15 colného sadzobníka, ak podiel uhľovodíkových látok v ňom obsiahnutý nie je vyšší ako 5 % objemu.
V colnej oblasti sa špecifikum ochrany životného prostredia zohľadňuje v týchto právnych predpisoch: zákon č. 238/2001 Z. z. Colný zákon v znení zákona č. 553/2001 Z. z. a vo vyhláške MF SR č. 251/2001 Z. z. , ktorou sa vykonávajú niektoré ustanovenia Colného zákonu v znení vyhlášky MF SR č. 519/2001 Z. z. 

Úloha sa plní priebežne.